Imtella' Settembru 13, 2021 Rapport: Massimo Axisa Rapport tal-Membru Malti fil-Qorti Ewropea tal-Awdituri, Leo Brincat, sab għadd ta' difetti fis-sistema Ewropea tar-ripatrijazzjoni. Leo Brincat hu tal-fehma li n-nuqqas ta' politika komuni tal-Unjoni Ewropea dwar l-ażil qed twassal għal problemi fil-qasam tal-immigrazzjoni, tant li f'ċerti każi qed tħeġġeġ l-immigrazzjoni rregolari minflok tiskoraġġiha. Ir-rapport ikopri s-snin ta' bejn l-2015 u l-2020, u minnu joħroġ illi r-rata ta' ripatrijazzjoni lejn pajjiżi Ewropej li mhux fl-Unjoni Ewropea kien ta' 29%, waqt li lejn il-pajjiżi l-oħra madwar id-dinja, kienet ta' 19%. Is-Sur Brincat kien qed jitkellem waqt preżentazzjoni ta' rapport dwar ir-ripatrijazzjoni ta' immigranti rregolari lejn pajjiżhom. "Mir-rapport li preżentajt dalgħodu jidher biċ-ċar illi mhux biss hemm nuqqas ta' effiċjenza bejn pajjiżi kbar u pajjiżi terzi, iżda wkoll is-sistema attwali twassal għall-maqlub, fejn minflok tiskoraġġixxi l-imigrazzjoni irregolari, tinkoraġġiha." Is-Sur Brincat qal li fl-Unjoni Ewropea nnifisha teżisti nuqqas ta' sinerġija. Żied jgħid li l-Unjoni Ewropea mhux biss naqset milli titkellem b'vuċi waħda ma' pajjiż terzi, iżda wriet illi aktar milli politika waħda komuni dwar l-immigrazzjoni, sal-lum kull pajjiż jaħdem għal rasu. Ir-rapport tas-sur Brincat jagħmel erba' rakkomandazzjonijiet lill-Kummissjoni Ewropea. "L-ewwel waħda li jħeġġeġ għal aktar flessibiltà fin-negozjati dwar ftehim tar-riammissjoni, li jinħolqu sinerġiji bejn l-istati membri tal-UE biex jiffaċilitaw dan il-proċess, li jissaħħu l-inċentivi għal pajjiżi terzi biex jikkoperaw dwar ir-riammisjoni, u din importanti ħafna, li tissaħħaħ is-sistema tal-ġbir tal-informazzjoni, kemm dwar ir-riammissjoni u anke dwar is-sostenibbiltà tar-ri-integrazzjoni, għax b'nuqqas ta' data ħadd ma jkollu stampa ċara tal-qagħda attwali f'dan il-qasam tant importanti." Semma wkoll is-sitwazzjoni fl-Afganistan u l-Belarus, fejn qal li jkun ta' għajb jekk sitt snin wara l-kriżi ta' immigrazzjoni li ffaċċjat l-Ewropa fl-2015, l-UE tibqa' bla ftehim komuni dwar l-immigrazzjoni. Dan għaliex fi kliemu, l-Unjoni Ewropea tkun qed tiġi esposta għal wieħed mill-akbar fallimenti tagħha.